I 15 år har 450 husejere i Støvring ventet på at få bygget en støjvold færdig ved Vestre Primærvej. Anlægsarbejdet blev stoppet dengang, fordi byggeprojektet løb tør for penge og dermed jord til volden. Onsdag er sagen igen på dagsorden hos Udvalget for Teknik og Miljø i Rebild. Men i mellemtiden er den grund, der ligger mellem motorvejen og Vestre Primærvej i Støvring blomstret op med vild natur, så området nu er omfattet af Naturbeskyttelesloven paragraf 3. Det betyder, at man ikke uden videre må bygge eller anlægge på grunden, men i stedet må forsøge at opnå dispensation. Og det ser på forhånd ud til at blive besværligt, for Danmarks Naturfredningsforening i Rebild er imod. - Vi vil helt sikkert påklage en evt. tilladelse til at bygge i området. Der er tale om et beskyttet areal, der nu er betegnet som hede, så det vil vi betragte som en helt principiel sag for Danmarks Naturfredningsforening, siger Anette Bruun Hansen, der er formand for DN i Rebild. Hvis politikerne i Rebild på trods af alle vanskeligheder vælger at følge de 450 grundejeres ønske om at gøre støjvolden færdig, kan det altså trække ud en rum tid endnu.
Det kan være farligt at vente for længe med at gøre et byggeri færdigt. Det må de sande i Støvring, hvor en støjvold nu spøger på femtende år.